P r e d k l a d a c i a     s p r á v a

Ministerstvo vnútra SR predkladá na rokovanie vlády SR návrh na zvýšenie základného imania Nemocnice svätého Michala, a. s., Cintorínska 16, 812 72 Bratislava (ďalej len „Nemocnica svätého Michala, a.s.“), peňažným vkladom podľa  ustanovenia § 13a ods. 5 písm. b) zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov v spojitosti s ustanovením § 8 ods. 9 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 

Nemocnica svätého Michala, a. s. bola založená dňom 31. 12. 2008 so 100 % účasťou štátu - nepeňažným vkladom. Do jej základného imania neboli vložené žiadne finančné prostriedky, len hnuteľné a nehnuteľné veci.

Nemocnica svätého Michala, a. s. vykonáva okrem výkonov hradených zo systému všeobecného zdravotného poistenia predovšetkým výkony v oblasti špecifickej zdravotnej starostlivosti a v oblasti pracovnej zdravotnej služby príslušníkom Policajného zboru, Hasičského a záchranného zboru a Horskej záchrannej služby. Zabezpečovanie poskytovania špecifickej zdravotnej služby uvedeným zložkám vyplýva zo zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície Ministerstvu vnútra SR. 

Po zlúčení Nemocnice svätého Michala a. s. s Nemocnicou Ministerstva obrany SR bude Nemocnica svätého Michala  a. s. poskytovať špecifickú zdravotnú starostlivosť aj vybraným príslušníkom ozbrojených síl SR  rezortu Ministerstva obrany SR.

Na zabezpečenie úloh Nemocnice svätého Michala, a. s. je nevyhnutné zrealizovať dostavbu budovy Nemocnice svätého Michala, a. s. na Cintorínskej ul. v Bratislave.

Uvedený materiál sa predkladá vzhľadom na potrebu financovania vybraných činností vo výstavbe podľa § 45 ods. 1 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, nevyhnutých na zabezpečenie prípravy dostavby Nemocnice svätého Michala, a. s. na Cintorínskej ul. v Bratislave.

Dopad finančných, ekonomických, environmentálnych vplyvov, vplyvov na zamestnanosť a podnikateľské prostredie tohto materiálu sa predkladá v doložke pre posudzovanie vplyvov, ktorá je súčasťou predkladaného materiálu.